Die geskiedenis van biltong: Lady Anne Barnard het na haar reis na die binneland aan die einde van die agtiende eeu geskryf oor hoe die mense botter op hulle biltong smeer. Botter is net gebruik vir brood, aartappels of biltong, het sy geskryf.
In die tyd van Jan van Riebeeck is die woord “biltong”, onbekend gewees. Hy het verwys na gedroogde robvleis en gedroogte snoek. “Volgens Van Oordt kom die vroegste bekende gebruik van die woord biltong voor in ‘n brief wat in 1708 uit Mauritius aan goewerneur Van Assenburg geskryf is. Die persoon het geskryf dat hulle die swakste deel van die bees geëet het, maar die “bulten en tongen” ingesout het en sou aanstuur. Eintlik was die korrekte vorm billen en tongen. Bil word deur Van Dale beskryf as “elk der beide delen van het zitvlak.” Die bil in biltong verwys dus na die geronde dik boudspiere, terwyl tong verwys na die plat spiere wat soos tonge lyk.”